REGOLAMENT TAL-KUMMISSJONI (KE) Nru 647/2007
tat-12 ta’ Ġunju 2007
li jemenda r-Regolament (KE) Nru 2229/2004 li jistabbilixxi aktar regoli dettaljati għall-implimentazzjoni tar-raba’ stadju tal-programm ta’ ħidma li jissemma fl-Artikolu 8(2) tad-Direttiva tal-Kunsill 91/414/KEE
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li jikkonċerna t-tqegħid fis-suq ta’ prodotti għal-protezzjoni tal-pjanti (1), u b’mod partikulari t-tieni subparagrafu ta’ l-Artikolu 8(2) tagħha,
Billi:
(1)
Ir-Regolamenti tal-Kummissjoni (KE) Nru 1112/2002 (2) u (KE) Nru 2229/2004 (3) jistabbilixxu r-regoli fid-dettall dwar l-implimentazzjoni tar-raba’ stadju tal-programm ta’ ħidma msemmi fl-Artikolu 8(2) tad-Direttiva 91/414/KEE u fihom lista tas-sustanzi attivi koperti minn dak l-istadju.
(2)
Jidher ċar li xi sustanzi attivi inklużi fil-lista stabbilita fir-Regolament (KE) Nru 2229/2004 qatt ma kienu jinsabu fis-suq bħala prodotti għall-ħarsien tax-xtieli kif iddefinit bid-Direttiva 91/414/KEE, u, għaldaqstant, ma kellhomx jitniżżlu f’din il-lista. Dawn is-sustanzi għandhom jitneħħew minn din il-lista.
(3)
Ir-Regolament (KE) Nru 2229/2004 għandu għalhekk jiġi emendat skond dan.
(4)
Il-miżuri previsti f’dan ir-Regolament huma konformi ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 2229/2004 huwa emendat skond l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tnejn u għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 12 ta’ Ġunju 2007.